FI Euroopan unionin virallinen lehti C 150/9

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

2012/C 150/07

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava Euroopan komissiolle kuuden kuukauden kuluessa tästä julkaisemisesta.

YHTENÄINEN ASIAKIRJA

NEUVOSTON ASETUS (EY) N:o 510/2006

”FICODINDIA DI SAN CONO”

EY-N:o: IT-PDO-0005-0647-26.09.2007

SMM ( ) SAN ( X )

1. Nimi:

”Ficodindia di San Cono”

2. Jäsenvaltio tai kolmas maa:

Italia

3. Maataloustuotteen tai elintarvikkeen kuvaus:

3.1 Tuotelaji:

Luokka 1.6 – Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta:

Suojattu alkuperänimitys ”Ficodindia di San Cono“ on varattu seuraavista Opunzia Ficus Indica -lajin 4 kohdassa yksilöidyllä alueella viljellyistä lajikkeista saaduille kaktusviikunan hedelmille: ”Surfarina”, tunnettu myös nimellä ”Gialla” tai ”Nostrale” (keltainen lajike), ”Sanguigna”, tunnettu myös nimellä ”Rossa” (punainen lajike), ”Muscaredda” ja ”Sciannarina”, tunnettu myös nimellä ”Bianca” (valkoinen lajike). Lisäksi sallitaan enintään 5 % paikallisesti valikoituun ekotyyppiin ”Trunzara” kuuluvia hedelmiä. Kaktusviikunan ominaisuudet ovat seuraavat:

— laatu: laatu A (Agostani), jos hedelmät on saatu ensimmäisestä kukinnasta; laatu B (Tardivi/Scozzolati), jos hedelmät on saatu toisesta kukinnasta;

— laatuluokka: ekstra tai I Codex Alimentarius -kokoelman määritelmän mukaisesti;

— paino: 105–140 g, 140–190 g, 190–270 g (sallittu poikkeama 5 %), Codex Alimentarius -kokoelman luokkien B, C ja D mukaisesti.

Kulutukseen saatettaessa Ficodindia di San Cono -kaktusviikunalla on oltava seuraavat ominaisuudet: hedelmän paino > 105 g (sallittu poikkeama 5 %); refraktometriluku vähintään 14 %; hedelmälihan kovuus vähintään 5 kg/cm2; väri keltaisella lajikkeella vihreästä oranssinkeltaiseen vivahtava, punaisella lajikkeella vihreästä rubiininpunaiseen vivahtava ja valkoisella lajikkeella vihreästä oljenvalkoiseen vivahtava.

3.3 Raaka-aineet (ainoastaan jalostetut tuotteet):

—

3.4 Rehu (ainoastaan eläinperäiset tuotteet):

—

3.5 Erityiset tuotantoaiheet, joiden on tapahduttava yksilöidyllä maantieteellisellä alueella:

Sadonkorjuu tapahtuu vuodenajan ilmasto-olosuhteiden mukaan 20. elokuuta ja 30. syyskuuta välisenä aikana, kun on kyse ensimmäisestä kukinnasta saaduista hedelmistä (Agostani), ja 10. syyskuuta ja 31. joulukuuta välisenä aikana, kun on kyse toisesta kukinnasta saaduista hedelmistä (Tardivi/Scozzolati). Sadonkorjuun jälkeen hedelmistä on ehdottomasti poistettava väkäskimput, ja ne on saatettava kulutukseen piikittömänä laatuna.

Ficodindia di San Cono -kaktusviikunan tuotannon ja pakkaamisen on ehdottomasti tapahduttava 4 kohdassa yksilöidyllä alueella, jotta voidaan välttää kuljetuksesta ja ylimääräisistä käsittelyvaiheista aiheutuva hedelmien vahingoittuminen ja kuoren ruhjoutuminen, joka vaikuttaa haitallisesti tuotteelle ominaiseen väriin ja kiiltoon.

3.6 Viipalointia, raastamista, pakkaamista jne. koskevat erityiset säännöt:

Kauppakunnostettu piikitön hedelmä saatetaan kulutukseen uusissa pakkauksissa, jotka voivat olla puusta, muovista tai pahvista valmistettuja laatikoita taikka muovista tai pahvista valmistettuja kehikkoja; viimeksi mainitussa tapauksessa sallitaan kennopakkausten käyttö. Sallitut pakkauskoot ovat 0,500 kg, 1,00 kg, 2,00 kg, 2,50 kg, 3,00 kg, 3,50 kg ja 5,00 kg; poikkeama saa olla enintään 10 %. Pakkaukset on suljettava kuumasaumaamalla tai käytettäessä verkkopakkauksia metallisulkimilla siten, että pakkauksen sisältöön ei voida kajota rikkomatta itse pakkausta. Perinteiden mukaisesti sallitaan, että samassa pakkauksessa on kolmeen eri lajikkeeseen kuuluvia kaktusviikunoita (Surfarina/Nostrale/Gialla, Sanguigna/Rossa, Muscaredda/Sciannarina/Bianca). Lisäksi sallitaan enintään 5 % paikallisesti valikoituun ekotyyppiin ”Trunzara” kuuluvia hedelmiä.

3.7 Merkintöjä koskevat erityiset säännöt:

Pakkauksissa on oltava jäljempänä esitetty nimityksen tunnus ja EU:n tunnus. Lisäksi sallitaan teksti ”Cactus Pear” sekä (ainoastaan 105–130 g:n painoisia hedelmiä sisältävissä pakkauksissa) teksti ”Fiorone” ja maininta sadonkorjuuajankohdasta. Nimityksen tunnus muodostuu tekstistä ”D.O.P. Denominazione di Origine Protetta” (SAN – suojattu alkuperänimitys), kolmesta kaaren muotoon viiden tähden ympäröimän Sisilian saaren yläpuolelle asetetusta kruunupäisestä kaktusviikunasta ja kuvan alapuolella olevasta tekstistä ”Ficodindia di San Cono”.

4. Maantieteellisen alueen tarkka rajaus:

Ficodindia di San Cono -kaktusviikunan tuotantoalue käsittää seuraavien kuntien alueet 200–600 metrin korkeudessa merenpinnasta: San Cono (CT), San Michele di Ganzaria (CT), Piazza Armerina (EN), Mazzarino (CL).

5. Yhteys maantieteelliseen alueeseen:

5.1 Maantieteellisen alueen erityisyys:

Ficodindia di San Cono -kaktusviikunan tuotantoalueen erityispiirre on viljelyalojen jakaantuminen 200–600 metrin korkeudella merenpinnasta sijaitsevalle korkeusvyöhykkeelle, jolla loivat kukkulat vuorottelevat matalien laaksojen kanssa. Maaperä on useimmiten tulvaperäistä, rakenteeltaan puolikeveää, syvää ja tuoretta, luonnollisella tavalla vettä läpäisevää, pääasiassa hiekkapitoista (hiekan osuus vähintään 50 %) ja pH-arvoltaan keskimääräisen neutraalia tai subalkalista (pH 6,9–8,1). Suurin osa viljelymaista on kasteltuja. Tällaisessa maassa asianmukainen huolehtiminen kasvien vedentarpeesta riippuu paikallisten toimijoiden kokemuksesta. Oikeat kastelutoimenpiteet valitaan ympäristöolojen kausittaisten vaihtelujen sekä kasvien iän, niiden kantamien hedelmien lukumäärän ja tarhojen sijaintikorkeuden perusteella. Loppuosa viljelykelpoisesta maasta sijaitsee korkeammalla, ja siellä vallitsevat maantieteellisen alueen korkeusvyöhykkeestä johtuen sellaiset ilmasto- ja maaperäolosuhteet, joiden ansiosta korkealaatuisten hedelmien viljely on täysin mahdollista myös ilman keinokastelua.

5.2 Tuotteen erityisyys:

Ficodindia di San Cono -kaktusviikunan erityisominaisuuksia muihin lajikkeisiin verrattuna ovat hedelmien suuri koko, kuoren voimakas ja kirkas väri, hienostunut maku ja makeus. Makeus ja koko ovat tärkeitä tekijöitä, jotka erottavat tuotteen muista Sisiliassa viljellyistä lajikkeista, ja ne liittyvät maantieteellisen alueen erityisyyteen.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM):

Ficodindia di San Cono -kaktusviikunan erityisominaisuudet, ts. hedelmien suuri koko, kuoren voimakas väri ja hedelmälihan aromaattisuus, ovat kehittyneet tuotantoalueen ympäristöllisten ja inhimillisten tekijöiden täydellisen yhdistelmän ansiosta.

Alueen erityisominaisuudet, kuten korkeus merenpinnasta ja pinnanmuodostus, ovat olennaisia tekijöitä, jotka vaikuttavat ratkaisevasti erityisen voimakkaaseen auringonvaloon, epikarpin kostumisen ja kuivumisen vaihteluihin sekä yö- ja päivälämpötilojen vaihteluun erityisesti hedelmien kypsymisvaiheessa. Alueen erityispiirteitä ovat matalien laaksojen kanssa vuorottelevat loivat kukkulat, etäisyys rannikosta ja lauhat talvet. Laaksot ovat avoimia itä-länsisuunnassa, mikä edistää auringon säteilyä ja idästä puhaltavien tuulten leudontavaa vaikutusta ilmastoon erityisesti kesäisin ja syksyisin ajankohtana, jona hedelmät kypsyvät. Aamupäivän lopulla yleensä lännestä ja luoteesta nousevat tuulenhenkäykset lieventävät kesän ja syksyn kuumuutta päivän helteisimpinäkin tunteina niin, ettei lämpötila koskaan nouse liian korkeaksi.

Edellä kuvatut fysikaaliset ilmiöt yhdessä valon kanssa vaikuttavat kaktusviikunoiden epikarpin ja hedelmälihan värin aiheuttavien antosyaanien syntymiseen ja kehittymiseen.

Lisäksi viljelyalojen sijainti korkeusvyöhykkeen eri osissa sekä paikallisten viljelijöiden tehokas huolehtiminen niiden kastelutarpeista mahdollistavat sen, että tällä alueella tuotetut kaktusviikunat ovat painavampia ja sokeripitoisempia kuin muilla, alempana sijaitsevilla maantieteellisillä alueilla tuotetut hedelmät. Koska alueen maaperä kykenee pidättämään kosteutta pitkään, maa pysyy jatkuvasti kosteana ja kasvi pystyy saattamaan tuotantokiertonsa päätökseen mahdollisimman suotuisissa olosuhteissa ilman stressiä ja rajoituksia.

Kaikkien ympäristötekijöiden ansiosta Ficodindia di San Cono -kaktusviikunan tuotantoalueen ja laadun välinen suhde on ainutlaatuinen. Yhdessä ihmisen toiminnan, viljelyyn liittyvän osaamisen, pitkälle kehitettyjen ympäristönhoitotoimenpiteiden ja yhteiskunnallis-tuotannollisen perinteen (ml. laaksojen ja rinteiden ympäristöolot huomioivien viljelykäytänteiden säilyminen) kanssa nämä erityistekijät antavat Ficodindia di San Cono -kaktusviikunalle teknillis-tieteellisessä kirjallisuudessa tunnustetut ominaisuudet, joista on osoituksena myös tuotteen vakiintunut kaupallinen arvostus. Maaseutuväestö on voimakkaasti sidoksissa tuotantoalueeseen. Perinteisen kokemuksensa, sukupolvelta toiselle siirtyneiden viljelyperinteidensä ja jatkuvasti kehittyvien perinteisten erityismenetelmiensä ansiosta se on luonut puitteet, joissa Ficodindia di San Cono -kaktusviikunan viljelystä on aikojen kuluessa tullut paitsi talouselämän peruspilari, myös osa koko alueen historiallista kulttuuriperintöä.

Hyvä osoitus tästä on jo 25 vuoden ajan joka vuosi järjestettävä perinteinen Sagra del Ficodindia -kongressi, jossa yhdistyvät kaktusviikunaan liittyvä kulttuuri, perinteet, menekinedistäminen ja teknis-tieteellinen kehittämistoiminta. Tämä on sen ansiota, että tuotantoalueen väestö on kulttuuriperinteidensä, työpanoksensa ja taloudellisen osallistumisensa kautta täysin sidoksissa kaktusviikunan tuotantoon. Näin tuotteella on vahva yhteys tuotantoympäristöönsä, ja aikojen kuluessa alueen väestön ja tämän ainutlaatuisen hedelmän välille onkin kehittynyt erityisen luja tunneside. Väestö on aikojen kuluessa säilyttänyt viljelymenetelmät muuttumattomina ja osaa kokemuksensa perusteella valita oikean sadonkorjuuajankohdan. Liian varhaisessa vaiheessa tapahtuva sadonkorjuu alentaisi hedelmien sokeripitoisuuden laatua ja antaisi niille laakaverson tyypillisen maun, josta kuluttajat eivät pidä. Vastaavasti liian myöhään tapahtuva sadonkorjuu heikentäisi hedelmien aistinvaraisia ominaisuuksia aiheuttamalla epämiellyttävän vanhentuneen maun. Sadonkorjuu oikeassa vaiheessa, kun hedelmien kuoren väritys on alkanut kehittyä, mikä on paras osoitus tuotteen kypsyydestä, kuluttajille voidaan tarjota maultaan ja aromiltaan täydellinen tuote. Viljelyllä on myös rikas historia. Vuonna 1840 Sisiliassa vieraillut ranskalainen agronomi De Gasparin kuvasi kaktusviikunaa tähän tapaan: ”… se on kuin taivaan mannaa, suuri siunaus Sisilialle, yhtä tärkeä kuin banaani päiväntasaajan maille tai leipäpuu Tyynenmeren saarille …”. Kaktusviikunan lopullinen läpimurto ja sen tehoviljelyn alku ajoittuvat 1970-luvun puoliväliin: Silloin alkoi vahvistua kolmen suuren kaupungin – Ennan, Caltagironen ja Caltanissettan välissä sijaitsevan San Conon alueen maine tärkeimpänä tuotantoalueena, ja nykyisin se on merkittävin kaktusviikunan viljelyyn erikoistunut alue, jota alan asiantuntijat pitävät Italian kaktusviikunantuotannon keskuksena.

Eritelmän julkaisutiedot:

Italian hallitus on aloittanut kansallisen vastaväitemenettelyn julkaisemalla 10 päivänä elokuuta 2007Italian tasavallan virallisen lehden numerossa 185 ehdotuksen suojatun alkuperänimityksen ”Ficodindia di San Cono” hyväksymiseksi.

Eritelmän täydellinen teksti on saatavissa internet-osoitteessa:

http://www.politicheagricole.it/flex/cm/pages/ServeBLOB.php/L/IT/IDPagina/3335

tai

menemällä suoraan maatalous-, metsätalous- ja elintarvikeministeriön kotisivulle (http://www.politicheagricole.it), valitsemalla ensin ”Qualità e sicurezza” (ylhäällä oikealla) ja sen jälkeen ”Disciplinari di Produzione all’esame dell’UE”.

(1) EUVL L 93, 31.3.2006, s. 12.